《和南皮师除夕大雪原韵》
清代·杨锐

腊酒嘘冻得软饱，年丰乐事快自了。冬雪再餍春犹封，霁色模糊垩林表。

堆琼仍看万瓦白，烛照不待三更晓。市人屡洴不龟手，天公惯戏玉龙爪。

士如楚纩恒得挟，我愧袁门独不扫。迎年爆竹欢岁除，家家仓庾登万宝。

要丰餈饵馈邻里，更洁笋臛荐潢潦。尚书元精耿虹贯，昭苏万汇古来少。

驱蝗肯师梁公智，雨麦未神岐山祷。默知桃汛回百日，茭薪驿骆催县道。

九穴恐滋藕池讼，万城倚是荆郡保。今年大雪三袤丈，异事还谂百岁老。

梅苞噤寒不须吐，麰根呴温未应槁。瓶盎破裂惊粤洲，琼玉挥斥散台岛。

造物无心无乃谲，行子归计定愈好。春风入律释土膏，积润回楛被荑草。

百滩若失去楫轻，绮岸馀花照苍昊。

作者简介：（1857—1898）四川绵竹人，初字退之，后字叔峤，又字钝叔。初入张之洞幕。光绪十五年，以举人授内阁中书。后以陈宝箴荐，加四品卿衔充军机章京，参与新政。政变起，与谭嗣同等同被害。为戊戌六君子之一。有《说经堂诗草》。